Broj:

Podgorica, 29.07.2024. godine

Klub poslanika SNP - CIVIS

Poslanik, g-din Bogdan Božović

**POSLANIČKO PITANJE**

Da li Vlada Crne Gore u narednom periodu planira da preduzme konkretne aktivnosti kako bi obeštetila bivše radnike Impregnacije AD Kolašin?

**ODGOVOR**

Uvaženi poslaniče,

Ministarstvo poljoprivrede, šumarstva i vodoprivrede je u saradnji sa Ministarstvom ekonomskog razvoja početkom 2022. godine održalo sastanak sa bivšim radnicima „Impregnacije drveta“ Kolašin, u vezi sa njihovim zahtjevom za povezivanje radnog staža i isplatu neisplaćenih zarada i otpremnine, čiju je obavezu preuzela kompanija “Vektra Nord”.

Tom prilikom je konstatovano da je “Impregnacija drveta“ Kolašin, bivše državno preduzeće koje je spletom okolnosti februara 2007. godine otišlo u stečaj, te da su uvođenjem stečaja svi radnici ostali bez zaposlenja i socijalnih davanja (otpremnine) odnosno da kupac koji je prihvatio investicioni i socijalni program, navedeno ipak nije realizovao.

Zbog svega što je uslijedilo, a javnosti je kao i Vama poznato, na predmetnom sastanku je zaključeno da se, zbog sumnje o pitanju postojanja elemenata korupcije na visokom nivou, dokumentacija dostavljena od strane bivših radnika uputi na dalju nadležnost Nacionalnom savjetu za borbu protiv korupcije na visokom nivou, što je i učinjeno.

U najkraćem, zaključeno je da bivši radnici imaju potraživanja prema privatnoj firmi, te probleme sa vlasnikom privatnih preduzeća koji je kupio državno preduzeće i nije ispoštovao ugovornu obavezu, već je osnivanjem drugog preduzeća izbjegao izvršavanje obaveza iz ugovora, kao i da je isti nastavio sa prodajom imovine državnog preduzeća iako nije nikada postala vlasništvo njegove firme.

Poštovani poslaniče,

Zahvaljujem što skrećete pažnju na očigledne propuste i nepravdu koja je učinjena zaposlenima ovog preduzeća u prethodnom periodu. Nažalost moramo konstatovati da ovo nije jedini slučaj u kojem je došlo do povrede prava radnika. Naprotiv, brojni su primjeri u kojima su radnici osjetili najjače posljedice perioda tranzicije. Zbog toga Vlada sa posebnim senzibilitetom gleda na njihove probleme i pokušava da nađe optimalna, na zakonu utemeljena, rješenja.

Imajući u vidu da, u konkretnom slučaju, postoji određeni stepen sumnje na potencijalnu zloupotrebu prilikom kupovine državnog preduzeća i prodaje imovine istog, te postupanja prema bivšim radnicima zadužićemo Savjet za borbu protiv korupcije 44. Vlade da detaljno razmotri ovaj slučaj te ukaže na potencijalne pravne propuste i da smjernice za eventualno, dalje postupanje.

Svakako, poslaniče Božoviću, ističem da će Vlada, u mjeri onog što su zakonske mogućnosti, ispitati i postupiti u ovom i drugim slučajevima za koje se ispostavi da za isto postoji uporište u pravnom sistemu države Crne Gore.

S poštovanjem,

 **PREDSJEDNIK**

 **mr Milojko Spajić**